27.6.2023
SK
Úradný vestník Európskej únie
C 224/41
Celé územie ohraničujú na západe prvé vrcholky pohoria Cévennes, na severe vápencový masív Lussan s najvyšším vrchom Bouquet (630 m), na východe a na juhu široké vápencové, nezriedka zalesnené plošiny oddeľujúce kraje Nîmes, Sommières a údolie rieky Rhôny.
Oblasťou napokon preteká zo severozápadu na juhovýchod rieka Gardon, ktorá je najvýznamnejším prvkom miestnej riečnej siete.
Zemepisná oblasť spočíva na prevažne vápencovom podloží a vinohrady sú vysadené na kamenistých svahoch na plytších pôdach.
Pokiaľ ide o podnebie, oblasť sa vyznačuje stredomorským charakterom, no zmierneným, keďže leží ďalej od pobrežia a sú tu kopce, ktoré oslabujú morské vplyvy.
V dôsledku toho možno pozorovať výraznejšie teplotné kontrasty ako na pobreží a rozdiel jeden až dva stupne v priemernej ročnej teplote medzi juhovýchodom a severozápadom oblasti.
Toto prechodné podnebie sa prejavuje najmä miernejšími letnými suchami.
Ročný úhrn zrážok na úrovni 700 mm môže medziročne výrazne kolísať v súvislosti s občas výdatnými jesennými dažďami (tzv. cevennské búrky).
Zemepisná oblasť sa tak rozprestiera v srdci polykultúrnej krajiny, kde všade na stráňach rastie vinič a prirodzenú vegetáciu tvoria najmä dub cezmínový a dub pyrenejský, čo je znakom tohto prechodného podnebného pásma.
Vinič bol po stáročia súčasťou dejín a roľníckeho života v regióne Uzès a už od čias Rímskej ríše sa zachovalo množstvo dôkazov o pestovaní viniča na tomto území.
Vinič sa tu zachoval aj neskôr v stredoveku, keď získal silný symbolický význam v očiach kresťanského duchovenstva.
Tak sa prví biskupi stali vinohradníkmi.
Na území vojvodstva Uzès (Duché d’Uzès) sú už od 15. storočia zdokumentované kvalitné vinohrady a ušľachtilé vína.
Vinohrady spolu s olivovníkmi na stráňach susediacich s úrodnejšími rovinami, na ktorých sa pestovalo obilie, zostali odvtedy napriek opakovaným krízam trvalým krajinným prvkom.
K zhodnoteniu vinohradov na svahoch prispela štruktúra vlastníctva pôdy malými farmami pestujúcimi viaceré plodiny, čo sa ešte zintenzívnilo v 18. storočí, keď robotníci v textilnom priemysle popri svojej práci obhospodarovali aj neveľké vinohradnícke pozemky.
V roku 1981 boli tieto vína uznané ako vidiecke víno „Vin de Pays de l’Uzège“, ktoré bolo v roku 1992 premenované na vidiecke víno „Vin de Pays Duché d’Uzès“ s prísnejšie špecifikovanými podmienkami výroby a vymedzenou stredomorskou odrodovou skladbou.
Združenie výrobcov s prihliadnutím na klimatické a pôdne osobitosti oblasti začalo proces identifikácie terroirov, ktorý výrobcom umožnil využiť optimálne zosúladenie vinohradníckej polohy s odrodami v prospech autentickosti vín.
Reštrukturalizácia vinohradníckej oblasti sa uskutočnila s tými najušľachtilejšími stredomorskými odrodami – Syrah N a Grenache N v prípade červených a ružových vín a Grenache blanc B a Viognier B v prípade bielych vín.
V roku 2010 sa na výrobe takmer 9 000 hektolitrov podieľalo 32 súkromných a 11 družstevných vinárstiev, pričom červené vína predstavovali 60 %, ružové vína 25 % a biele 15 % výroby.
8.2.
Príčinný vzťah Vďaka špecifickej zemepisnej polohe CHOP „Duché d’Uzès“ na pomedzí pohoria Cévennes, oblasti Languedoc a Provensalska s prechodným stredomorským podnebím môžu stredomorské odrody pomaly dozrievať a vína dosahovať originálny výraz vyznačujúci sa eleganciou, ovocnosťou a sviežosťou.
Praktické a odborné znalosti vinohradníkov, výber čisto stredomorských odrôd a štúdie zamerané na terroire tak umožnili vysádzať jednotlivé odrody v podmienkach, v ktorých sa môžu optimálne prejaviť.
Vždy sa totiž uprednostňujú pozemky s dobrou expozíciou, s plytšími, kamenistými pôdami a dobrým odvodnením.
Keďže do oblasti navyše zasahujú prvé výbežky pohoria Cévennes, medzi dennou a nočnou teplotou bývajú značné rozdiely.
Práve táto teplotná amplitúda, najmä chladné noci, vedie k pomalému dozrievaniu hrozna, prispieva k jeho vyfarbeniu a zachovaniu kyslosti a aromatického výrazu bobúľ, čo sú pozoruhodné vlastnosti vín s CHOP „Duchés d’Uzès“ vyznačujúcich sa sviežim a ovocným výrazom.
Odroda Grenache N prináša hladkosť, plnosť a veľmi elegantnú, intenzívnu ovocnosť.